b'\n_START_ARTICLE_\nDR P3\n_START_SECTION_\nMusik\n_START_PARAGRAPH_\nP3 har fokus p\xc3\xa5 b\xc3\xa5de de nye og opkommende kunstere samt de mere etablerede. Den \xc3\xa5rlige "KarriereKanonen" giver ukendte musikere mulighed for at bryde igennem og blive spillet p\xc3\xa5 kanalen._NEWLINE_\xc3\x89n gang ugentligt udv\xc3\xa6lges en sang til at v\xc3\xa6re P3\'s Uundg\xc3\xa5elige, hvilket betyder at den p\xc3\xa5g\xc3\xa6ldende sang kommer i heftig rotation p\xc3\xa5 kanalen i indev\xc3\xa6rende uge. Nogle af de Uundg\xc3\xa5elige sange, som er blevet sunget af danske musikere, er blevet udgivet p\xc3\xa5 cd; henholdsvis Det man h\xc3\xb8rer er man selv \xe2\x80\x93 Uundg\xc3\xa5eligt! (2004) og Det man h\xc3\xb8rer er man selv \xe2\x80\x93 Uundg\xc3\xa5eligt vol. 2 (2005) .\n_START_SECTION_\nIndslag\n_START_PARAGRAPH_\nI anledning af Humor Mod Aids-dag var Tjeklisten 1. april 2007 dedikeret til at finde alle tiders st\xc3\xb8rste humor-hits. Det st\xc3\xb8rste humor-hit if\xc3\xb8lge lytter-afstemningen var Drengene fra Angora \xe2\x80\x93 "De skal have baghjul nede i Touren" . _NEWLINE_\'Verdens Bedste Danske Sang\' blev k\xc3\xa5ret i P3-programmet Strax den 31. oktober 2002. Der var 16 nominerede danske sange, som lytterne stemte 7.648 gange p\xc3\xa5. Pr\xc3\xa6cis halvdelen af stemmerne fordelte sig p\xc3\xa5 de to \xc3\xb8verstplacerede sange i afstemningen; TV-2\'s "Bag Duggede Ruder" vandt med 25,01\xc2\xa0% af stemmerne foran Gasolins "Kvinde Min" med 24,99\xc2\xa0% af stemmerne. Nr. 3 i afstemningen blev Sort Sols "Let Your Fingers Do The Walking", som fik 9,36\xc2\xa0% af stemmerne._NEWLINE_\'\xc3\x85rhundredets Top 40\' blev, efter en lytterbaseret afstemning, k\xc3\xa5ret p\xc3\xa5 P3 i starten af \xc3\xa5r 2000. Nr. 1 i afstemningen blev Beatles\' "Yesterday". De eneste danske sange p\xc3\xa5 listen var Gasolins "Kvinde Min" og TV-2s "Popmusikerens Vise"._NEWLINE_\'00\'ernes st\xc3\xb8rste hit\' blev, efter en lytterbaseret afstemning i efter\xc3\xa5ret 2009, The White Stripes\' "Seven Nation Army". Den bedst placerede sang fra en dansk kunstner var Kashmirs "Rocket Brothers" p\xc3\xa5 en 8. plads efterfulgt af Nephews "Superliga" p\xc3\xa5 en delt 11. plads._NEWLINE_V\xc3\xa6rter p\xc3\xa5 Den L\xc3\xb8se Kanon, Karen Thisted og Huxi Bach vandt i 2010, Den Gyldne Mikrofon, for deres program, hvilket liges\xc3\xa5 var tilf\xc3\xa6ldet for Monte Carlo-v\xc3\xa6rterne Peter Falktoft og Esben Bjerre._NEWLINE_Flere andre P3-v\xc3\xa6rter har ligeledes v\xc3\xa6ret nomineret og vundet prisen tidligere.\n_START_SECTION_\nEvents\n_START_PARAGRAPH_\nHvert \xc3\xa5r afholds P3\'s eget prisuddelingsshow, "P3 Guld", som sendes live b\xc3\xa5de i radioen p\xc3\xa5 netop P3 og i fjernsynet p\xc3\xa5 DR3._NEWLINE_Ligeledes sponsorerer P3 P3 Scenen p\xc3\xa5 den \xc3\xa5rlige Skanderborg Festival. Der sendes programmer direkte fra scenen, ligesom de kunstnere, der optr\xc3\xa6der der, har set stor popularitet p\xc3\xa5 kanalen.'